Actualitzacions de seguretat de Firefox i Thunderbird
2004-08-07 00:00:00

![Firefox](http://www.caballe.com/imatges/logos/firefox.jpg)![Thunderbird](http://www.caballe.com/imatges/logos/m-thunderbird.gif)Softcatalà anuncia la disponibilitat de les noves versions en català de [Firefox](http://www.softcatala.org/prog167.htm) (0.9.3) i de [Thunderbird](http://www.softcatala.org/prog168.htm) (0.7.3). Es tracta d'actualitzacions de seguretat que eliminen [quatre vulnerabilitats de seguretat](http://bugzilla.mozilla.org/buglist.cgi?bug_id=251381,249004,250906,253121):

  * La importació d'un certificat de seguretat fals provoca un error 
  * El símbol NULL (%00) dins d'un nom de fitxer pot permetre falsificar l'extensió. 
  * S'incorpora la nova versió de libpng, eliminant les vulnerabilitats de desbordament de memòria intermèdia. 
  * La possibilitat d'incloure certificats falsificats i la visualització de la icona de connexió segura (podeu trobar més detalls sobre aquest problema a [Quands.info](http://www.quands.info/2004/08/03.html#a3152)).

D'aquesta manera, tenim una nova versió del navegador [Firefox](https://www.softcatala.org/pub/softcatala/firefox/0.9/) (0.9.3) i una nova versió del gestor de correu [Thunderbird](https://www.softcatala.org/pub/softcatala/thunderbird/0.7/) (0.7.3). El [Mozilla Firefox](http://www.softcatala.org/prog167.htm) és un navegador web gratuït, de codi obert, basat en el codi desenvolupat dins el [projecte Mozilla](http://www.mozilla.org). Les seves característiques principals són la rapidesa així com la facilitat d'instal·lació i utilització. El [Firefox](http://www.softcatala.org/prog167.htm) és una aplicació amb poc consum de recursos i ràpida, alhora que compleix amb els principals estàndards d'Internet. El Firefox incorpora un gran nombre de funcions per facilitar-ne la utilització: plenament funcional només amb el teclat, barra d'eines personalitzable, administrador de marcadors, integració de cercadors d'Internet (per exemple, amb [Google](http://www.google.com)), bloqueig de les finestres emergents no sol·licitades, navegació ràpida en pestanyes separades per a cada web que es visita, administrador de contrasenyes, baixada automàtica i simple de fitxers. El [Mozilla Thunderbird](http://www.softcatala.org/prog168.htm) és un client de correu lliure i gratuït també d'execució ràpida i que consumeix menys recursos que altres alternatives, basat en el codi desenvolupat dins el [projecte Mozilla](http://www.mozilla.org). El programa té gran quantitat d'opcions de personalització i incorpora les característiques més útils que pot necessitar un client de correu avui dia: filtres de missatges, gestió del correu brossa amb autoaprenentatge, etc. Tot això juntament amb les opcions a què podem estar més habituats, com ara la cerca de missatges o una llibreta d'adreces personal. Els programes del [projecte Mozilla](http://www.mozilla.org) traduïts al català poden baixar-se des de la [web de Softcatalà](http://www.softcatala.org), i pot consultar-s'hi molta informació i ajuda al voltant d'aquest projecte. [Softcatalà](http://www.softcatala.org/) és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](http://www.softcatala.org/prog168.htm).